Սերգեյ Ալեքսեև (գրող)

Սերգեյ Ալեքսեև (, ), խորհրդային և ռուս գրող, ԽՍՀՄ Պետական մրցանակի դափնեկիր (1984 թվական)։

Կենսագրություն 
Ծնվել է 1922 թվականի ապրիլի 1-ին, Կիևի նահանգի (այժմ` Վիննիցայի մարզի Պոգրեբիշչեի շրջան) Պլիսկով գյուղում, գյուղական բժշկի ընտանիքում։ 10 տարեկան հասակից ապրել է Մոսկվայում։ Դպրոցից հետո, 1940 թվականին ընդունվել է Պոստավա քաղաքի ավիացիոն ուսումնարան (Արևմտյան Բելառուսում)։ Պատերազմի սկսվելու ժամանակ նա եղել է դաշտային ճամբարում, սահմանի մոտ, բայց կուրսանտ Ալեքսեևը գործուղվել է Օրենբուրգի օդաչուական ուսումնարան։

Առանց ռազմական ուսումնարանում ուսումից կտրվելու ընդունվել է Օրենբուրգի մանկավարժական համալսարանի պատմական ֆակուլտետ, 1 տարի և 5 ամսվա ընթացքում անցել է ամբողջ կուրսը և 1944 թվականին դիպլոմ է ստացել։ Ուսումնարանն ավարտելուց հետո մնացել է այնտեղ որպես հրահանգիչ և մինչև պատերազմի ավարտը զբաղվել է կուրսանտների պատրաստմամբ։ 1945 թվականից եղել է Խորհրդային Միության կոմունիստական կուսակցութան անդամ։ 1945 թվականի վերջին զորացրվել է վնասվածքի պատճառով, որն ստացել էր ուսումնական թռիչքի ժամանակ։ Եղել է «Մանկական գրականություն» հրատարակչության խմբագիրը, 1950 թվականից` պատասխանատու քարտուղար, ավելի ուշ` ԽՍՀՄ գրողների միության մանկական գրականության հանձնաժողովի նախագահ։ 1958 թվականին դարձել է գրողների միության անդամ։ Մանկական գրականության զարգացման հարցերի վերաբերյալ հոդվածների հեղինակ է։ 1965-1996 թվականներին եղել է «Մանկական գրականություն» ամսագրի գլխավոր խմբագիրը։

Սերգեյ Ալեքսեևի առաջին` «ԽՍՀՄ-ի պատմությունը։ Դասագիրք 4-րդ դասարանի աշակերտների համար» (Վլադիմիր Կարցովի հետ համահեղինակությամբ) գիրքը լույս է տեսել 1955 թվականին։ Ալեքսեևը նաև երեխաների համար նախատեսված «Հարյուր հեքիաթ պատերազմի մասին» գրքի հեղինակն է։ 40 տարում գրել է ավելի գան 30 գիրք` նվիրված Ռուսաստանի պատմությանը (16-րդ դարի կեսերից մինչև 20-րդ դարի կեսերը), որոնք հրատարակվել են 50 լեզուներով։

Մահացել է 2008 թվականի մայիսի 16-ին, Մոսկվայում։ Թաղված է Պերեդելկինո գերեզմանոցում։

Պարգևներ և մրցանակներ 
 Արժանացել է ԽՍՀՄ Պետական մրցանակի (1984 թվական)՝ «Բոգատիրյան ազգանուններ» գրքի համար (1978)
 Արժանացել է ՌԽՍԴՀ Ն. Կրուպսկայայի անվան պետական մրցանակին (1970)` «Հարյուր պատմվածք ռուսական պատմությունից» գրքի համար (1966)
 Արժանացել է Համամիութենական Լենինյան Կոմերիտմիության մրցանակի (1979)` «Ընթանում է ժողովրդական պատերազմը», «Բոգատիրյան ազգանուններ», «Հոկտեմբերը քայլում է աշխարհով» մանկական գրքերի համար
 Արժանացել է Հանս Քրիստիան Անդերսենի միջազգային դիպլոմի
 Արժանացել է Մանկական գրքի միջազգային խորհրդի (IBBY) պատվավոր դիպլոմին` «Հարյուր պատմվածք ռուսական պատմությունից» գրքի համար (1978)
 ՌԽՍԴՀ մշակույթի վաստակավոր գործիչ։

Մատենագրություն 
 Собрание сочинений в трёх томах. — М.: Детская литература, 1982-1984:

Ծանոթագրություններ

Արտաքին հղումներ 
 Սերգեյ Ալեքսեև, պաշտոնական կայք  
 Публикации в журнале «Кукумбер»; вступительная статья С. Миримского
 Московские могилы. С. П. Алексеев

ԽՍՀՄ գրողների միության անդամներ
Ռուս գրողներ
Ռուս մանկագիրներ